**ОСНОВНА ШКОЛА „МОМЧИЛО НАСТАСИЈЕВИЋ“**

**ГОРЊИ МИЛАНОВАЦ**

**ПРАВИЛНИК О ПОХВАЉИВАЊУ И**

**НАГРАЂИВАЊУ НАСТАВНИКА И ЗАПОСЛЕНИХ У ОСНОВНОЈ ШКОЛИ ''МОМЧИЛО НАСТАСИЈЕВИЋ''**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ **У Горњем Милановцу, дана 28.02.2024. године**

На основу члана 119. став 1. тачка 1) Закона о основама система образовања и васпитања („Службени гласник Републике Србије”, бр. 88/2017, 27/2018-др.закон, 10/2019, 6/2020, 129/2021 и 92/2023- даље: Закон), чл. 32. Посебног колективног уговора за запослене у основним и средњим школама и домовима ученика („Сл.гласник РС“бр. 21/2015, 92/2020 и 27/2022) и члана 78.Статута Основне Школе 'Момчило Настасијевић'' из Горњег Милановца, Школски одбор је на седници одржаној дана 28.02.2024. године донео:

**ПРАВИЛНИК**

**О ПОХВАЉИВАЊУ И НАГРАЂИВАЊУ НАСТАВНИКА И ЗАПОСЛЕНИХ У ОСНОВНОЈ ШКОЛИ ''МОМЧИЛО НАСТАСИЈЕВИЋ''**

 **I ОПШТЕ ОДРЕДБЕ**

**Члан 1.**

Овим Правилником о похваљивању и награђивању наставника и других запослених (у даљем тексту: правилник), у складу са Посебним колективним уговором за запослене у основним и средњим школама и домовима ученика, Правилником о стандардима квалитета рада установа, уређују се врсте награда запосленима у школи, остварени резултати на основу којих се награде додељују и орган школе који доноси одлуку о додељивању награде.

**Члан 2.**

Стваралачки рад запослених у школи на унапређењу образовно-васпитног рада и организацији рада, посебно се стимулишу награђују сразмерно оствареним резултатима таквог рада.

 Запослени у школи су дужни да свој посао обављају савесно и непристрасно у складу са Уставом и Законом.

**II ВРСТЕ НАГРАДА**

Наставницима и стручним сарадницима који применом нових теоријских и практичних сазнања из области образовања и васпитања доприносе квалитетнијем образовно васпитном раду, чији ученици постижу запажене резултате на такмичењима из наставних предмета, који дају свој допринос у организацији школских прослава, такмичења, скупова, раде на маркетиншкој кампањи школе и постижу резултате у ваннаставном раду са ученицима додељују се следеће награде:

 - похвале,

- захвалнице за допринос у раду школе,

- књиге,

- увећање дужине годишњег одмора.

**Члан 3.**

Наставницима и другим запосленима за остварене резултате рада, број дана за који се може увећати дужина годишњег одмора износи:

2

- **за остварене изузетне разултате -** четири радна дана, што подразумева:

* да остварује изузетан непосредан контаткт са ученицима, другим запосленима и родитељима ученика;
* пружа помоћ другим запосленима;
* успешно ради у различитим комисијама школе;
* има повећан обим посла и извршава радне задатке пре постављених рокова;
* креативан је у раду и користи савремена средства за рад;
* да његови ученици постижу изузетне резултате у учењу и на такмичењима освајају награде;

- **за врло успешне резултате** - три радна дана, што подразумева:

* да поштује ученике, друге запослене и родитеље ученика;
* помаже ученицима у издавању, школског листа, часописа и публикација;
* уређује годишњи извештај школе;
* пружа помоћ другим запосленима;
* испуњава постављене рокове за додељене задатке и успешан је у њима;
* учествује на већини такмичења и културним манифестацијама са ученицима;
* креативан је у раду и користи сва савремена средства за рад;
* да његови ученици постижу резултате у учењу, на такмичењима и ваннаставним активностима освајају похвале и захвалнице;

- **за успешне резултате** - два радна дана, што подразумева:

* за савесно залагање и обављање послова свог или другог радног места, уколико су му ти послови додељени налогом директора;
* да поштује ученике, друге запослене и родитеље ученика;
* да ради на културној и јавној делатности школе;
* да користи сва савремена средства за рад;

Запосленом се може увећати годишњи одмор само по једној од напред наведених категорија.

**IV ОРГАНИ ЗА ДОДЕЉИВАЊЕ НАГРАДА**

**Члан 4.**

Наставника усмено може похвалити директор школе.

Наставник се похваљује на седници Наставничког већа за успешно реализован наставни процес, угледни час, теоријско предавање или за опште залагање у раду школе. Иницијативу за награђивање запослених може дати сваки запослени у школи, директор школе, чланови Школског одбора и Ученички парламент.

Предлог за награђивање запослених мора претходно бити изнет на седници Наставничког већа, које се о њему изјашњава.

Наставничко веће је обавезно да предлог размотри и о њему одлучи најкасније у року од 15 дана од дана подношења предлога.

**Члан 5.**

На одлуку о додељивању награде може се поднети жалбу Школском одбору у року од 15 дана, од дана доношења одлуке.

Жалбу може поднети сваки запослени у школи. Школски одбор дужан је да донесе одлуку по жалби у року од 15 дана од дана достављања жалбе.

**V ПРЕЛАЗНЕ И ЗАВРШНЕ ОДРЕДБЕ**

**Члан 6.**

За све што није регулисано овим Правилником примењиваће се одредбе Посебног колективног уговора за запослене у основним и средњим школама и домовима ученика.

**Члан 7.**

О спровођењу одредаба овог Правилника стараће се директор школе и наставничко веће.

**Члан 8.**

Даном ступања на снагу овог Правилника престаје да важи Правилник о похваљивању

 и награђивању наставника заведен под бројем 107. од 22.06.2022.године.

##  Председник Школског одбора

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 *Слободан Аксентијевић*

Правилник је заведен под деловодним бројем 152. од 22.02.2024. године, објављен на огласној табли 28.02.2024. године, а ступа на снагу дана 7.03.2024. године.

 Секретар Школе,

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*Жаклина Трифуновић*